Djelotvorni postupci zbog povrede Pravo Unije o onečišćenju zraka područje je u kojem osiguravanje usklađenosti može imati visoke gospodarske troškove, ali u kojem nepoštovanje prava Unije uzima živote i uzrokuje teške bolesti. To je dovelo do velikog broja postupaka zbog povrede prava. Komisija je do srpnja 2022. pokrenula 28 postupaka zbog povrede protiv 18 država članica koje nisu primijenile Direktivu o kvaliteti zraka. Sudu Europske unije upućeno je 15 predmeta, a u 10 predmeta donesena je presuda. Jedan od tih predmeta je drugo upućivanje Sudu, tako da u tom predmetu može doći do izricanja novčanih kazni. Te su mjere izvršenja bile od presudne važnosti za smanjenje broja zona kvalitete zraka koje premašuju zakonske granične vrijednosti za čestice s 91 u 2019. na 55 u 2021., a broj zona s prekomjernom koncentracijom dušikova dioksida sa 68 na 23 u 2021. To znači da ljudi u nekoliko gradova u cijeloj Europi sada mogu uživati u čišćem zraku. Primjenom zakonodavstva EU-a o kvaliteti zraka pridonijelo se smanjenju broja slučajeva preuranjene smrti povezanih s onečišćenjem zraka za jednu trećinu od 2005. te je tako spašeno više od 150 000 života. Komisija posebnu pozornost posvećuje zaštiti europskih šuma jer su u njima pohranjene znatne zalihe ugljika, one uklanjaju ugljik iz atmosfere i od iznimne su važnosti za bioraznolikost i pružanje ključnih usluga ekosustava. Budući da neke države članice sustavno propuštaju spriječiti uništavanje šumskih staništa zbog nezakonite sječe šuma ili lošega gospodarenja šumama, Komisija je pokrenula postupke zbog povrede, a satelitske snimke koristila kao dokaz uništavanja šumskih staništa. Trenutačno se vodi nekoliko postupaka zbog povrede prava protiv četiriju država članica, a Sud je već donio presudu u jednom od tih predmeta. U sličnim sudskim postupcima koji se odnose na zaštitu šuma Komisija se pozvala na članak 279. UFEU-a i od Suda zatražila da odredi privremene mjere kako bi se izbjegla nepopravljiva šteta za naše šume. Sud je zatim naložio predmetnoj državi članici da prestane s aktivnostima aktivnog gospodarenja šumama i uklanjanjem stoljetnih mrtvih smreka kako bi zaštitila šumska staništa ili će na drugi način izreći dnevnu novčanu kaznu dok se ne postupi u skladu s nalogom. Komisija se koristi svim sredstvima koja su joj na raspolaganju kako bi zaštitila europska poduzeća od prepreka kojima se sprečava pristup javnoj nabavi. To uključuje osiguravanje pravilnog izvršenja postojećih pravila kako bi se izbjegla zlouporaba izravnih dodjela ili uklanjanje ograničenja podugovaranja, koja su od presudne važnosti kako bi se MSP-ovima omogućilo da sudjeluju u postupcima javnog nadmetanja preko granica i na nacionalnoj razini. U području usluga Komisija je pokrenula postupke zbog povrede prava protiv deset država članica zbog uvođenja ograničenja za određene usluge koje posebno pružaju arhitekti, inženjeri, računovođe, porezni savjetnici, odvjetnici te u građevinskom sektoru. Ta su ograničenja takvim poduzećima otežala prekogranično poslovanje i rast. Zbog toga ljudi i poduzeća nisu mogli iskoristiti najkonkurentnije i najinovativnije usluge dostupne na tržištu EU-a. Nakon tih postupaka zbog povrede prava države članice izmijenile su svoje zakonodavstvo. Europski potrošači ne bi smjeli nailaziti na prepreke ili tenzije pri prekograničnom pristupu robi i uslugama na internetu, bez obzira na njihovu lokaciju, boravište ili državljanstvo. Komisija je poduprla države članice u primjeni Uredbe o geografskom blokiranjukojom se pristup potrošača internetskim stranicama e-trgovine štiti od diskriminacije na temelju državljanstva, mjesta boravišta ili mjesta poslovnog nastana za kupce koji kupuju na internetu. Međutim, odgovornosti država članica uključuju zahtjev da se utvrdi kako i tko će provoditi pravila. U tom je kontekstu Komisija 2019. pokrenula postupke zbog povrede prava protiv devet država članica. Do 2021. sve su države članice ispunile svoje obveze, pri čemu su nadležna tijela imenovana u svim državama članicama. To je, primjerice, pomoglo u pripremi istrage na razini EU-a o istaknutoj internetskoj tražilici zbog neopravdanih praksi geografskog blokiranja. Kako bi se osigurala vladavina prava, točnije kako bi se zaštitila neovisnost sudstva i osigurala učinkovita sudska zaštita koju pružaju neovisni nacionalni sudovi, Komisija je poduzela mjere protiv jedne države članice jer je donijela zakonodavstvo kojim se snižava dob za umirovljenje sudaca u kombinaciji s potpuno diskrecijskim ovlastima izvršne vlasti za produljenje aktivnog mandata zbog čega je određeni broj sudaca u aktivnoj službi bio prisiljen na umirovljenje. Komisija je predmet uputila Sudu Europske unije, koji je potvrdio povredu prava Unije. Zbog toga je država članica ukinula svoja pravila o umirovljenju sudaca i vratila na dužnost suce koji su bili prisiljeni otići u mirovinu. Nakon primitka pritužbi koje upućuju na neprovođenje pravila o mjerenju i obračunu toplinske energije i tople vode u kućanstvima u skladu s Direktivom o energetskoj učinkovitosti Komisija je pokrenula postupak zbog povrede prava. Budući da Direktiva nije prenesena u predmetnoj državi članici, Komisija je odlučila uputiti predmet Sudu Europske unije. Nakon odluke Suda država članica donijela je potrebno zakonodavstvo. Ljudi koji žive u zgradama s više stanova sada imaju pravo pojedinačno postaviti brojila toplinske energije i tople vode kako bi mogli pratiti svoju individualnu potrošnju energije i poduzeti mjere za smanjenje potrošnje.